‘ไอแบงก์’ออกอาการเงินฝากหด
อิสลามแบงก์ออกอาการเงินฝากหด หนี้เสียพุ่ง กองทุนติดลบหนัก คลังปวดขมับตีกลับแผนเพิ่มทุน 1.4 หมื่นล้านบาท
11 ก.พ. 2556

อิสลามแบงก์ออกอาการเงินฝากหด หนี้เสียพุ่ง กองทุนติดลบหนัก คลังปวดขมับตีกลับแผนเพิ่มทุน 1.4 หมื่นล้านบาท
แหล่งข่าวจากกระทรวงการคลัง เปิดเผยว่า ฐานะของธนาคารอิสลามแห่งประเทศไทย (ไอแบงก์) มีปัญหาทรุดหนักอย่างรวดเร็ว โดยล่าสุดในเดือน ม.ค. 2556 มีเงินฝากออกจากธนาคารกว่า 1 หมื่นล้านบาท เนื่องจากธนาคารไม่เร่งเรื่องเงินฝากขาดการติดต่อสัมพันธ์กับลูกค้ารายใหญ่ ทำให้ผู้ฝากเงินนำเงินไปฝากธนาคารอื่น ส่งผลให้ธนาคารเริ่มมีปัญหาสภาพคล่อง ไม่มีเงินปล่อยกู้ จึงต้องเร่งระดมเงินฝากให้ผลตอบแทนในอัตราสูงทำให้ต้นทุนของธนาคารเพิ่มขึ้น
นอกจากนี้ หนี้เสียของธนาคารเมื่อตอนสิ้นปี 2555 อยู่ที่ 2.5 หมื่นล้านบาท หรือ 22.5% ของหนี้ทั้งหมด เงินกองทุนต่อสินทรัพย์เสี่ยง (BIS) อยู่ที่ 4.6% แต่ปัจจุบันหนี้เสียเพิ่มขึ้นเป็น 3.9 หมื่นล้านบาท หรือ 30% ของหนี้ทั้งหมดทำให้เงินกองทุน BIS ติดลบสูงถึง 5% ซึ่งหากเป็นมาตรฐานของธนาคารแห่งประเทศไทย (ธปท.) ที่กำกับดูแลธนาคารพาณิชย์จะต้องถูกควบคุมกิจการเพื่อหยุดความเสียหายทันทีที่เงินกองทุนติดลบ
“ความเสียหายที่เกิดขึ้นส่วนหนึ่งมาจากการบริหารงานที่ผิดพลาดของฝ่ายบริหารที่ไล่เงินฝากออกจากธนาคาร และหยุดการปล่อยสินเชื่อทั้งหมดเพื่อตรวจสอบและอนุมัติเองทั้งหมดเป็นเวลานานกว่า 3 เดือน ทำให้ลูกหนี้มีปัญหาไม่ได้รับเงินงวดกลายเป็นหนี้เสียจำนวนมากขึ้น” แหล่งข่าวเปิดเผย
แหล่งข่าวเปิดเผยอีกว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้สั่งให้สำนักงานเศรษฐกิจการคลัง (สศค.) เข้าไปตรวจสอบฐานะของไอแบงก์เป็นการด่วนเพื่อหยุดความเสียหายไม่ให้มากไปกว่านี้ 
ที่ผ่านมาทางไอแบงก์ได้เสนอแผนฟื้นฟูขอเพิ่มทุนสูงถึง 1.4 หมื่นล้านบาทและขอออกหุ้นกู้อีก 5,000 ล้านบาท เพื่อนำไปเพิ่มเงินกองทุนจำนวน 2.3 หมื่นล้านบาท ทำให้กองทุน BIS กลับขึ้นมามากกว่า 8.5%